ET Euroopa Liidu Teataja L 176/20

NÕUKOGU ÜHISMEEDE 2008/550/ÜVJP,

23. juuni 2008,

Euroopa Julgeoleku- ja Kaitsekolledži (ESDC) loomise ja ühismeetme 2005/575/ÜVJP kehtetuks tunnistamise kohta

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 14,

ning arvestades järgmist:

(1) Nõukogu võttis 18. juulil 2005 vastu ühismeetme 2005/575/ÜVJP Euroopa Julgeoleku- ja Kaitsekolledži (ESDC) loomise kohta. (1)

(2) Juhtkomitee esitas 21. detsembril 2007 vastavalt nimetatud ühismeetme artiklile 13 aruande ESDC tegevuse ja perspektiivide kohta eesmärgiga ühismeede läbi vaadata.

(3) Poliitika- ja julgeolekukomitee (PSC) esitas 18. märtsil 2008 nõukogule soovituse ühismeedet muuta, võttes arvesse seda aruannet.

(4) Selguse huvides tuleks vastu võtta ühismeetme uus konsolideeritud versioon,

ON VASTU VÕTNUD KÄESOLEVA ÜHISMEETME:

Artikkel 1

Loomine

1. Käesolevaga luuakse Euroopa Julgeoleku- ja Kaitsekolledž (ESDC).

2. ESDC hakkab toimima võrgustikuna, mis ühendab julgeoleku- ja kaitsepoliitika küsimustega tegelevaid instituute, kolledžeid, akadeemiaid, ülikoole ja Euroopa Liidu (EL) institutsioone ning Euroopa Liidu Julgeoleku-uuringute Instituuti (EU ISS) (edaspidi „instituudid”).

3. ESDC loob tihedad sidemed ELi institutsioonidega ja ELi asjaomaste ametitega.

Artikkel 2

Missioon

ESDC pakub koolitust Euroopa julgeoleku- ja kaitsepoliitika (EJKP) valdkonna strateegilisel tasandil, et arendada ja edendada tsiviilisikute ja sõjaväelaste ühist arusaamist EJKPst ning et õppetegevuse kaudu määrata kindlaks ja levitada häid tavasid mitmetes EJKP-alastes küsimustes.

Artikkel 3

Eesmärgid

ESDC eesmärgid on järgmised:

a) edendada EJKP raames Euroopa julgeolekukultuuri;

b) edendada paremat arusaamist EJKPst kui ühise välis- ja julgeolekupoliitika olulisest osast;

c) varustada ELi institutsioone vastavate teadmistega töötajatega, kes on võimelised tõhusalt töötama kõigis EJKP-alastes küsimustes;

d) varustada liikmesriikide valitsusasutusi ja personali vastavate teadmistega töötajatega, kes tunnevad ELi poliitikat, institutsioone ja menetlusi, ning

e) aidata edendada ametialaseid suhteid ja kontakte koolitusel osalejate vahel.

Vajaduse korral tuleks tähelepanu pöörata sellele, et oleks tagatud järjepidevus ühenduse meetmetega.

Artikkel 4

ESDC ülesanded

1. ESDC peamised ülesanded vastavalt tema missioonile ja eesmärkidele on korraldada ja viia läbi EJKP-alast koolitustegevust.

2. ESDC koolitustegevus hõlmab järgmist:

a) EJKP kõrgema taseme kursus;

b) EJKP-alane ettevalmistuskursus ja

c) spetsialistidest koosnevale auditooriumile suunatud või konkreetset teemat käsitlevad EJKP-alased kursused, mille korraldamise üle otsustab artiklis 6 nimetatud juhtkomitee.

Muu koolitustegevuse korraldamise üle otsustab juhtkomitee.

3. Lisaks sellele:

a) toetab ESDC võrgustikus osalevate siseriiklike instituutide vahel loodavaid kontakte;

b) paigaldab ESDC koolitustegevust toetava ESDC internetipõhise tänapäevase kaugõppesüsteemi ja haldab seda;

c) töötab ESDC välja ja koostab ELi EJKP-alase koolituse õppematerjali, tuginedes muu hulgas juba olemasolevale asjaomasele materjalile;

d) asutab ESDC koolitustel osalenute vilistlasvõrgustiku;

e) toetab ESDC liikmesriikide koolitusinstituutide vahelisi vahetusprogramme EJKP valdkonnas;

f) annab ESDC toetusi iga-aastase ELi EJKP-alase koolitusprogrammi läbiviimiseks ning

g) korraldab ja viib läbi iga-aastase võrgustiku konverentsi, kuhu tulevad kokku EJKP-alases ELi koolitustegevuses osalevad asjaomased tsiviil- ja sõjalise valdkonna töötajad.

4. ESDC-l on õigus- ja teovõime, mis on vajalik eelkõige lepingute ja halduskokkulepete sõlmimiseks ning arvelduskonto omamiseks. Kõik ESDC sõlmitud lepingutest tuleneda võivad kohustused katavad osalevad riigid ja muud üksused oma sissemaksete kaudu, nagu on osutatud artikli 11 lõikes 5. Mingil juhul ei saa nõukogu, selle peasekretäri või nõukogu peasekretariaati võtta vastutusele peasekretariaadi töötajate poolt seoses ESDC tegevusega osutatavate teenuste eest.

5. ESDC koolitustegevus viiakse läbi ESDC võrgustiku moodustavate instituutide kaudu või muude osalejate abil liikmesriikides, kus toimub koolitustegevus.

6. ESDC võrgustiku osaks olev EU ISS toetab ESDC koolitustegevust, seda eelkõige EU ISS väljaannete ja EU ISS teadlaste peetavate loengute tulemusena ning võimaldades kasutada oma veebisaiti Interneti-põhise tänapäevase kaugõppesüsteemi raames ja huvides.

Artikkel 5

Struktuur

1. ESDC alluvusse luuakse järgmised organid:

a) juhtkomitee, kes vastutab kogu ESDC koolitustegevuse kooskõlastamise ja juhtimise eest;

b) akadeemiline juhatus, kes tagab koolitustegevuse kvaliteedi ja sidususe, ja

c) ESDC alaline sekretariaat (edaspidi „sekretariaat”), kes abistab eelkõige juhtkomiteed ja akadeemilist juhatust.

2. Juhtkomitee, akadeemiline juhatus ja sekretariaat täidavad vastavalt artiklites 6, 7 ja 8 sätestatud ülesandeid.

Artikkel 6

Juhtkomitee

1. ESDC otsuseid tegevaks organiks on juhtkomitee, kuhu iga liikmesriik nimetab ühe esindaja. Asendusliige võib komitee iga liiget esindada või temaga koos komitee töös osaleda. Liikmeks nimetamise kirjad, mille liikmesriik on nõuetekohaselt kinnitanud, antakse peasekretärile/kõrgele esindajale.

Ühinevate riikide esindajad võivad juhtkomitee koosolekutel osaleda aktiivsete vaatlejatena.

2. Juhtkomitee liikmeid võivad abistada eksperdid.

3. Komitee koosolekuid juhatab Euroopa Liidu Nõukogu eesistujaks oleva liikmesriigi esindaja ja komitee tuleb kokku vähemalt kaks korda aastas. Juhtkomitee juhataja on volitatud esindama ESDCd, eelkõige lepingute sõlmimisel, nagu on sätestatud artikli 4 lõikes 4.

4. Komitee koosolekutele kutsutakse osalema akadeemilise juhatuse esimees, peasekretäri/kõrge esindaja ja komisjoni esindajad.

5. Komitee ülesanded on:

a) koostada ESDC iga-aastane akadeemiline programm, tuginedes ESDC koolituskontseptsioonile;

b) anda akadeemilise juhatuse tööks vajalikke üldiseid suuniseid;

c) võtta vastu ja vaadata regulaarselt läbi ESDC koolituskontseptsioon, võttes arvesse kokkulepitud EJKP koolitusnõudeid;

d) valida liikmesriik (liikmesriigid), kus ESDC koolitus läbi viiakse, ning instituudid, kes koolitust läbi viivad;

e) töötada välja ning leppida kokku õppekava kõigi ESDC koolitustegevuste jaoks;

f) võtta vastu hindamisaruanded ja ESDC koolitustegevuse üldine aastaaruanne, mis edastatakse asjaomastele nõukogu organitele, ning

g) nimetada ametisse akadeemilise juhatuse esimees vähemalt kahe akadeemilise aasta pikkuseks ametiajaks.

6. Komitee võtab vastu oma töökorra.

7. Komitee otsused tehakse kvalifitseeritud häälteenamusega. Liikmesriikide hääli arvestatakse vastavalt Euroopa Ühenduse asutamislepingu artikli 205 lõikele 2. Otsuste vastuvõtmiseks on nõutav Euroopa Liidu lepingu artikli 23 lõike 2 kolmandas lõigus sätestatud häälte arv.

Artikkel 7

Akadeemiline juhatus

1. Akadeemiline juhatus koosneb aktiivselt ESDC tegevuses osalevate instituutide juhtivatest esindajatest. Kui ühest liikmesriigist on mitu esindajat, moodustavad nad ühe delegatsiooni.

2. Juhatuse esimehe nimetab juhtkomitee juhatuse liikmete hulgast.

3. Juhatuse koosolekutele kutsutakse osalema peasekretäri/kõrge esindaja ja komisjoni esindajad. Juhatuse koosolekutele võib kutsuda osalema siseriiklike ning Euroopa institutsioonide akadeemilisi eksperte ja juhtivametnikke.

4. Juhatuse ülesanded on järgmised:

a) anda juhtkomiteele akadeemilist laadi nõu ja soovitusi;

b) viia ellu heakskiidetud iga-aastane akadeemiline programm ESDC võrgustiku instituutide kaudu;

c) teostada järelevalvet Interneti-põhise tänapäevase kaugõppesüsteemi üle;

d) töötada välja eelnevalt heakskiidetud üldisel õppekaval põhinev üksikasjalik õppekava kõigi ESDC koolitustegevuste jaoks;

e) tagada kõikide instituutide vahel ESDC koolitustegevuse üldine kooskõlastamine;

f) vaadata läbi eelmise akadeemilise aasta koolitusstandardid;

g) esitada juhtkomiteele ettepanekud järgmise akadeemilise aasta koolitustegevuseks;

h) tagada kõigi ESDC koolitustegevuse süstemaatiline hindamine ja

i) aidata kaasa ESDC tegevusi käsitleva üldise aastaaruande projekti koostamisele.

5. Oma ülesannete täitmiseks võib juhatus tulla kokku erinevates projektipõhistes koosseisudes. Juhatus koostab nende koosseisude loomist ja nendes koosseisudes kokku tuleva juhatuse tegevust reguleerivad eeskirjad ja korra, millele annab nõusoleku juhtkomitee.

6. Juhtkomitee võtab vastu juhatuse töökorra.

Artikkel 8

Sekretariaat

1. ESDC sekretariaadina tegutseb nõukogu peasekretariaat.

Personal värvatakse nõukogu peasekretariaadi, liikmesriikide ja ESDC võrgustiku instituutide poolt.

2. Sekretariaat abistab juhtkomiteed ja akadeemilist juhatust, teeb nende tegevust toetavat administratiivset ja kontseptuaalset tööd ning aitab korraldada ESDC koolitustegevust.

3. Eelkõige sekretariaat:

a) vastutab ESDC töö ja koolitusprogrammi administreerimise ja kooskõlastamise eest ning

b) on peamiseks kontaktpunktiks kolledži võrgustikus osalevatele instituutidele ja muudele organitele ning samuti välisüksustele ja avalikkusele.

Üks sekretariaadi liige on ESDC juhiks, kes võib samuti tegutseda EJKP kõrgema taseme kursuse direktorina.

4. Sekretariaat teeb tihedat koostööd komisjoniga.

Iga ESDC võrgustiku instituut nimetab sekretariaadiga suhtlemiseks kontaktisiku, kes tegeleb ESDC koolitustegevusega seotud organisatsiooniliste ja haldusküsimustega.

Artikkel 9

ESDC koolitustegevuses osalemine

1. ESDC koolitustegevusest võivad osa võtta kõikide liikmesriikide ja ühinejariikide kodanikud. Koolitust organiseerivad ja läbi viivad instituudid tagavad, et nimetatud põhimõtet kohaldatakse eranditeta.

ESDC koolitustegevuses võivad põhimõtteliselt osaleda ka kandidaatriikide ja vajaduse korral kolmandate riikide kodanikud.

2. Osalejateks on EJKP valdkonnas strateegiliste aspektidega tegelevad tsiviilvaldkonna töötajad ja sõjaväelased.

ESDC koolitustegevuses võib kutsuda muu hulgas osalema rahvusvaheliste organisatsioonide, valitsusväliste organisatsioonide, akadeemiliste õppeasutuste ja meedia, samuti äriringkondade esindajaid.

3. ESDC koolituskursuse lõpetanule antakse peasekretäri/kõrge esindaja allkirjastatud tunnistus. Tunnistuse andmise korra kehtestab juhtkomitee. Liikmesriigid ja ELi institutsioonid tunnustavad nimetatud tunnistust.

Artikkel 10

Koostöö

ESDC teeb koostööd rahvusvaheliste organisatsioonide ja teiste asjakohaste osalejatega, nagu kolmandate riikide siseriiklikud koolitusinstituudid, ja tugineb nende erialastele teadmistele.

Artikkel 11

Rahastamine

1. Iga liikmesriik, ELi institutsioon, ELi asutus ja ESDC võrgustiku instituut kannab kõik oma ESDC tegevuses osalemisega seotud kulud, kaasa arvatud töötasud, toetused, sõidu- ja elamiskulud ning ESDC koolitustegevuse organisatsioonilise ja haldustoega seotud kulud.

2. Liikmesriigid ja ESDC võrgustiku instituudid kannavad kulud, mis on seotud oma personali andmisega sekretariaadi käsutusse, sealhulgas töötasud, toetused ning sõidu- ja elamiskulud ning missioonil osalemise korral majutuskulud.

3. Nõukogu peasekretariaat kannab kõik kulud, mis tulenevad artiklis 8 sätestatud ülesannete täitmisest või on nendega seotud, sealhulgas oma personali andmisega seotud kulud.

4. Iga ESDC koolitusel osaleja kannab kõik oma osalemisega seotud kulud.

5. Nõukogu peasekretariaat haldab sihtotstarbeliste tuludena liikmesriikide ja ESDC võrgustiku moodustavate instituutide tehtud vabatahtlikke makseid, mille eesmärgiks on rahastada konkreetseid tegevusi, eelkõige artikli 4 lõikes 3 osutatud ESDC teabesüsteemide võrkude või rakenduste väljatöötamist, paigaldamist ja kasutamist.

6. Juhtkomitee võtab lõikes 5 osutatud maksete osas vastu tegutsemiskorra.

Artikkel 12

Julgeolekueeskirjad

ESDC tegevusele kohaldatakse nõukogu julgeolekueeskirju, mis on sätestatud nõukogu 19. märtsi 2001. aasta otsuses 2001/264/EÜ, millega võetakse vastu nõukogu julgeolekueeskirjad. (2)

Artikkel 13

Läbivaatamine

Vajaduse korral vaadatakse käesolev ühismeede läbi ja seda muudetakse, võttes arvesse ESDC perspektiivide ja nende võimalike mõjude analüüsi. Nõukogu peasekretariaadi koostatavas ning 2008. aasta novembriks nõukogu eesistujariigile esitatavas analüüsis käsitletakse ka selliseid aspekte, nagu sekretariaat, personali suutlikkus, Interneti-põhise tänapäevase kaugõppesüsteemi (IDL) kasutamine, konverentsirajatised, finantskorraldus, EJKP-alase koolituse haldamine ja kooskõlastamine ELi tasandil ning tsiviil- ja sõjaliste aspektide tasakaal ESDC võrgustikus.

Lisaks vaadatakse käesolev ühismeede läbi ja seda muudetakse vajaduse korral hiljemalt 31. detsembriks 2011.

Artikkel 14

Kehtetuks tunnistamine

Nõukogu ühismeede 2005/575/ÜVJP tunnistatakse kehtetuks.

Artikkel 15

Jõustumine

Käesolev ühismeede jõustub selle vastuvõtmise päeval.

Artikkel 16

Avaldamine

Käesolev ühismeede avaldatakse Euroopa Liidu Teatajas.

Luxembourg, 23. juuni 2008 Nõukogu nimel eesistuja I. JARC

(1) ELT L 194, 26.7.2005, lk 15.

(2) EÜT L 101, 11.4.2001, lk 1. Otsust on viimati muudetud otsusega 2007/438/EÜ (ELT L 164, 26.6.2007, lk 24).